A Bizottság 1526/2000/EK rendelete
(2000. július 13.)
a tej- és tejtermékpiac közös szervezéséről szóló 1255/1999/EK tanácsi rendelet II. mellékletének módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1040/2000/EK rendelettel [1] módosított, a tej- és tejtermékpiac közös szervezéséről szóló, 1999 május 17-i 1255/1999/EK tanácsi rendeletre [2] és különösen annak 31. cikkének (14) bekezdésére,
mivel:
(1) A legutóbb a 2491/98/EK bizottsági rendelettel [3] módosított, a mezőgazdasági termékek feldolgozásával előállított egyes árucikkekre alkalmazandó kereskedelmi kedvezményekről szóló, 1993. december 6-i 3448/93/EK tanácsi rendelet [4] 8. cikke úgy rendelkezik, hogy ezen áruk kivitelekor a felhasznált mezőgazdasági termékek jogosultak lehetnek az érintett ágazatok piacának közös szervezéséről szóló rendeletek értelmében megállapított export-visszatérítésekre.
(2) Az 1255/1999/EK rendelet 31. cikke rendelkezik a rendeletben foglalt bizonyos termékek után fizetendő visszatérítésről, amennyiben azokat annak a rendeletnek a II. mellékletében felsorolt áruk formájában exportálják.
(3) Tekintetbe véve a Közösségnek a Kereskedelmi Világszervezettel (WTO) kötött Mezőgazdasági Megállapodása [5] értelmében vállalt kötelezettségeit, valamint a költségvetési lehetőségeit, és tekintetbe véve a Szerződés I. mellékletében fel nem sorolt áruk formájában exportált mezőgazdasági termékek kivitelét és a mezőgazdasági áraknak a Közösségen belüli és a világpiacon várható változásait, korlátozni kell a mezőgazdasági termékek után olyan áruk formájában adott export-visszatérítések megítélését, amelyekbe azok bedolgozhatók.
(4) Ennek eredményeként az 1255/1999/EK rendelet II. mellékletében felsorolt áruk listáját módosítani kell.
(5) A Tej- és Tejtermékpiaci Irányítóbizottsága az elnöke által kitűzött határidőn belül nem nyilvánított véleményt,
ELFOGADTA EZT A RENDELETET:
1. cikk
A 1255/1999/EK rendelet II. mellékletének helyébe ennek a rendeletnek a melléklete lép.
2. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Nem vonatkozik olyan visszatérítési bizonyítványokra, amelyeket ennek a rendeletnek a hatályba lépését megelőzően állítottak ki.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2000. július 13-án.